इलेक्ट्रानिक्स एवं आईटी मंत्रालय
नागरिक अब व्हाट्सएप की माईगव हेल्पडेस्क पर डिजिलॉकर सेवाओं का उपयोग कर सकते हैं
नागरिक अब पैन कार्ड, ड्राइविंग लाइसेंस, वाहन पंजीकरण प्रमाणपत्र जैसे डिजिलॉकर दस्तावेज डाउनलोड कर सकते हैं
व्हाट्सएप पर माईगव हेल्पडेस्क प्रधानमंत्री श्री नरेन्द्र मोदी के ‘डिजिटल इंडिया’ और ‘ईज ऑफ लिविंग’ के विजन को आगे बढ़ाएगी
व्हाट्सएप उपयोगकर्ता व्हाट्सएप नंबर +91 9013151515 पर केवल 'नमस्ते या हाय या डिजिलॉकर' भेजकर चैटबॉट का उपयोग कर सकते हैं
डिजिलॉकर डिजिटल समावेश और कुशल शासन को बढ़ावा देने में सहायता प्रदान करने के लिए व्हाट्सएप पर माईगव द्वारा दी जाने वाली एक महत्वपूर्ण नागरिक सेवा होगी
सरकारी सेवाओं को सुलभ, समावेशी, पारदर्शी और सरल बनाने की एक बड़ी पहल के रूप में माईगव ने आज यह घोषणा की कि नागरिक अब डिजिलॉकर सेवाओं का उपयोग करने के लिए व्हाट्सएप पर माईगव हेल्पडेस्क का उपयोग करने में समर्थ होंगे। इन सेवाओं में व्हाट्सएप पर डिजिलॉकर खाते बनाना और उन्हें प्रमाणित करना, पैन कार्ड, ड्राइविंग लाइसेंस, वाहन पंजीकरण प्रमाण-पत्र जैसे दस्तावेज डाउनलोड करना शामिल हैं।
प्रधानमंत्री श्री नरेन्द्र मोदी के नेतृत्व में सरकार डिजिटल इंडिया के माध्यम से "ईज ऑफ लिविंग" के लिए काम कर रही है। इस संदर्भ में व्हाट्सएप पर माईगव हेल्पडेस्क नागरिकों के लिए महत्वपूर्ण शासन और सरकारी सेवाओं को सुनिश्चित करने की दिशा में एक प्रमुख कदम है।
माईगव हेल्पडेस्क अब डिजिलॉकर सेवाओं से शुरू होकर एकीकृत नागरिक सहायता और कुशल शासन के लिए कई सेवाएं प्रदान करेंगी। नई सेवा नागरिकों को उनके घरों पर ही निम्नलिखित दस्तावेजों तक आसानी और सुविधा के साथ पहुंच स्थापित करने में सक्षम बनाएगी -
- पैन कार्ड
- ड्राइविंग लाइसेंस
- सीबीएसई दसवीं कक्षा उत्तीर्ण प्रमाण-पत्र
- वाहन पंजीकरण प्रमाण-पत्र 
- बीमा पॉलिसी - दुपहिया
- दसवीं कक्षा की अंक तालिका 
- बारहवीं कक्षा की अंक तालिका 
- बीमा पॉलिसी दस्तावेज 
देश भर में व्हाट्सएप उपयोगकर्ता व्हाट्सएप नंबर +91 9013151515 पर केवल 'नमस्ते या हाय या डिजिलॉकर' भेजकर चैटबॉट का उपयोग कर सकते हैं।
मार्च 2020 में अपने लॉन्च के बाद से व्हाट्सएप पर माईगव हेल्पडेस्क  ने लोगों को कोविड से संबंधित जानकारी के प्रामाणिक स्रोतों के साथ-साथ वैक्सीन लेने के लिए समय निर्धारित करने और वैक्सीन प्रमाण-पत्र डाउनलोड करने जैसे महत्वपूर्ण उपयोगों के साथ कोविड-19 महामारी से लड़ने में महत्वपूर्ण साधन के रूप में काम किया है। अब तक 80 मिलियन से अधिक लोग हेल्पडेस्क से जुड़ चुके हैं और 33 मिलियन से अधिक वैक्सीन प्रमाण-पत्र डाउनलोड किए जा चुके हैं। इसके माध्यम से देश भर में लाखों टीकाकरण के अपॉइंटमेंट भी बुक किए जा चुके हैं।
डिजिलॉकर जैसे नए संवर्धनों के साथ व्हाट्सएप पर माईगव चैटबॉट का उद्देश्य नागरिकों के लिए संसाधनों और आवश्यक सेवाओं तक पहुंच स्थापित करने के लिए डिजिटल रूप से समावेशी एक व्यापक प्रशासनिक सहायता प्रणाली का निर्माण करना है।
माईगव हेल्पडेस्क पर डिजिलॉकर सेवाओं का प्रस्ताव एक स्वाभाविक प्रगति है जो नागरिकों को व्हाट्सएप के आसान और सुलभ प्लेटफॉर्म के माध्यम से आवश्यक सेवाओं तक एक सरल पहुंच प्रदान करने की दिशा में बढ़ाया गया एक कदम है। डिजिलॉकर पर पहले ही लगभग 100 मिलियन से अधिक लोग पंजीकृत हैं और अब तक 5 बिलियन से अधिक दस्तावेज़ जारी किए जा चुके हैं। व्हाट्सएप पर ये सेवाएं लाखों लोगों को डिजिटल रूप से सशक्त बनाएगी और उन्हें उनके फोन द्वारा प्रामाणिक दस्तावेजों और जानकारियों तक पहुंच स्थापित करने में सहायता प्रदान करेंगी। यह सार्वजनिक सेवाओं के वितरण को सुगम और बेहतर बनाने के लिए प्रधानमंत्री श्री नरेन्द्र मोदी के विज़न के अनुरूप है।..एमजी/एएम/आईपीएस/एसएस
(Visitor Counter : 2098